Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni, f'konformità mal-Punt 13 tal-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar id-dixxiplina baġitarja, dwar il-kooperazzjoni f’materji ta' baġit u dwar il-ġestjoni finanzjarja tajba (applikazzjoni EGF/2014/014 DE/Aleo Solar) /* COM/2014/0726 final - 2014/ ( ) */





MEMORANDUM TA’ SPJEGAZZJONI IL-KUNTEST TAL-PROPOSTA 1. Ir-regoli li japplikaw għall-kontribuzzjonijiet finanzjarji mill-Fond Ewropew ta’ Aġġustament għall-Globalizzazzjoni (FEG) huma stipulati fir-Regolament (KE) Nru 1309/2013 tal-Parlament Ewropew u tal-Kunsill tas-17 ta’ Diċembru 2013 dwar il-Fond Ewropew ta’ Aġġustament għall-Globalizzazzjoni (2014-2020) u li jħassar ir-Regolament (KE) 1927/2006[1] (Ir-"Regolament dwar l-FEG"). 2. L-awtoritajiet Ġermaniżi ssottomettew l-applikazzjoni EGF/2014/014 DE/Aleo Solar għal kontribuzzjoni finanzjarja mill-FEG, wara sensji f’aleo solar AG u f'żewġ sussidjarji tagħha fil-Ġermanja. 3. Wara l-valutazzjoni tagħha ta’ din l-applikazzjoni, il-Kummissjoni kkonkludiet li, skont id-dispożizzjonijiet kollha applikabbli tar-Regolament dwar l-FEG, il-kundizzjonijiet għall-għoti ta’ kontribuzzjoni finanzjarja mill-FEG huma ssodisfati. SOMMARJU TAL-APPLIKAZZJONI L-applikazzjoni tal-FEG || EGF/2014/014 DE/Aleo Solar Stat Membru || Il-Ġermanja Reġjun(i) inkwistjoni (Livell NUTS 2) || Brandenburg (DE 40) u Weser-Ems (DE 94) Data tat-tressiq tal-applikazzjoni || 29.7.2014 Id-data ta’ konferma tar-riċevuta tal-applikazzjoni || 4.8.2014 Id-data tat-talba għal informazzjoni addizzjonali || 11.8.2014 Skadenza għall-għoti ta’ aktar informazzjoni || 23.9.2014 Skadenza għat-tlestija tal-valutazzjoni || 16.12.2014 Kriterju ta' intervent || L-Artikolu 4(1)(a) tar-Regolament dwar l-FEG Intrapriża ewlenija || aleo solar AG Is-settur(i) tal-attività ekonomika (diviżjoni tan-NACE Rev. 2)[2] || Diviżjoni 26 ("Il-manifattura ta’ kompjuters, prodotti elettroniċi u ottiċi") Għadd ta’ sussidjarji, fornituri u produtturi iktar 'l isfel fil-katina ta' attivitajiet tal-produzzjoni || 2 Il-perjodu ta’ referenza (erba’ xhur) || 7 ta’ Marzu 2014 - 7 ta’ Lulju 2014 L-għadd ta’ sensji u terminazzjonijiet ta’ attività matul il-perjodu ta’ referenza (a): || 657 Għadd ta’ sensji u terminazzjonijiet ta’ attività qabel u wara l-perjodu ta’ referenza (b) || 0 Għadd totali ta’ sensji u terminazzjonijiet ta’ attività (a + b) || 657 Stima tat-total tal-għadd ta’ benefiċjarji fil-mira || 476 Għadd ta’ żgħażagħ barra mill-edukazzjoni, impjieg jew taħriġ (NEETs) fil-mira || 0 Baġit għas-servizzi personalizzati (EUR) || 1 719 601 Baġit għall-implimentazzjoni tal-FEG[3] (EUR) || 105 000 Baġit totali (EUR) || 1 824 601 Kontribuzzjoni tal-FEG (60 %) (EUR) || 1 094 760 VALUTAZZJONI TAL-APPLIKAZZJONI Proċedura 4. L-awtoritajiet Ġermaniżi ssottomettew l-applikazzjoni EGF/2014/014 DE/Aleo Solar fi żmien 12-il ġimgħa mid-data li fiha l-kriterji ta’ intervent ta' hawn taħt ġew issodisfati, fid-29 ta' Lulju 2014. Il-Kummissjoni rrikonoxxiet il-wasla tal-applikazzjoni fi żmien ġimagħtejn mid-data tat-tressiq tal-applikazzjoni, fl-4 ta’ Awwissu 2014, u talbet informazzjoni addizzjonali mingħand l-awtoritajiet Ġermaniżi fil-11 ta’ Awwissu 2014. Din l-informazzjoni addizzjonali ngħatat fi żmien sitt ġimgħat mid-data tat-talba. L-iskadenza ta' 12-il ġimgħa mill-wasla tal-applikazzjoni kompluta li fiha l-Kummissjoni għandha tiffinalizza l-valutazzjoni tagħha tal-konformità tal-applikazzjoni mal-kundizzjonijiet għall-għoti ta’ kontribuzzjoni finanzjarja, tagħlaq fil-16 ta’ Diċembru 2014. Eliġibbiltà tal-applikazzjoni L-impriżi u l-benefiċjarji kkonċernati 5. L-applikazzjoni tikkonċerna 657 ħaddiem li ngħataw is-sensja f’aleo solar AG u ż-żewġ sussidjarji tagħha aleo solar Dritte Produktion GmbH (Prenzlau) u aleo solar Deutschland GmbH (Oldenburg). Aleo solar kienet topera fis-settur ekonomiku kklassifikat skont id-diviżjoni 26 tan-NACE Rev. 2 (‘Manifattura ta’ prodotti tal-kompjuter, elettroniċi u ottiċi”). Is-sensji mogħtija mill-intrapriża kkonċernata jinsabu fir-reġjuni tan-NUTS[4] tal-livell 2 ta' Brandenburg (DE 40) u Weser-Ems (DE 94). Intrapriżi u għadd ta’ sensji matul il-perjodu ta’ referenza aleo solar AG || 390 aleo solar Dritte Produktion GmbH || 163 aleo solar Deutschland GmbH || 104 Għadd totali ta' impriżi: 3 || Għadd totali ta' sensji: || 657 Għadd totali ta’ persuni li jaħdmu għal rashom li l-attività tagħhom waqfet: || 0 Għadd totali ta’ ħaddiema eliġibbli u ta' persuni li jaħdmu għal rashom eliġibbli: || 657 Il-kriterji ta’ intervent 6. L-awtoritajiet Ġermaniżi ssottomettew l-applikazzjoni skont il-kriterji ta’ intervent tal-Artikolu 4(1)(a) tar-Regolament dwar l-FEG, li jeħtieġ li tal-inqas 500 ħaddiem jingħataw is-sensja jew li titwaqqaf l-attività ta’ persuni li jaħdmu għal rashom, tul perjodu ta’ referenza ta’ erba’ xhur, f’impriża fi Stat Membru, inklużi ħaddiema li jingħataw is-sensja u/jew it-terminazzjoni tal-attività ta’ persuni li jaħdmu għal rashom fost il-fornituri u l-produtturi iktar 'l isfel fil-katina ta' attivitajiet tal-produzzjoni tagħha. 7. Il-perjodu ta’ referenza ta’ erba’ xhur huwa mill-7 ta’ Marzu 2014 sal-7 ta’ Lulju 2014. 8. L-applikazzjoni tikkonċerna 390 ħaddiem li ngħataw is-sensja[5] f’aleo solar AG matul il-perjodu ta’ referenza ta’ erba’ xhur, u 267 ħaddiema li ngħataw is-sensja f’żewġ sussidjarji tagħha matul l-istess perjodu ta’ referenza. Il-kalkolu tas-sensji u tat-terminazzjonijiet ta’ attività 9. L-għotjiet tas-sensji ġew ikkalkulati kif ġej: – is-657 ħaddiema kollha ġew ikkunsidrati bħala ssensjati mid-data tan-notifika individwali tal-impjegatur dwar it-tkeċċija jew it-terminazzjoni tal-kuntratt tal-impjieg tal-ħaddiem. Benefiċjarji eliġibbli 10. L-applikazzjoni ma tinkludi l-ebda sensji oħra qabel jew wara l-perjodu ta’ referenza. 11. L-għadd totali ta’ benefiċjarji eliġibbli huwa ta’ 657. Rabta bejn is-sensji u l-bidliet strutturali ewlenin fix-xejriet kummerċjali dinjija minħabba l-globalizzazzjoni 12. Sabiex tiġi stabbilita r-rabta bejn is-sensji u l-bidliet strutturali ewlenin fix-xejriet kummerċjali dinjin minħabba l-globalizzazzjoni, il-Ġermanja tiddikjara li aleo solar kienet kumpanija Ġermaniża fi ħdan ir-Robert Bosch Group, li kellu wkoll impjanti ta’ produzzjoni fi Spanja, l-Italja, l-Istati Uniti tal-Amerika, l-Awstralja u l-Ingilterra, li bosta minnhom ġew mibjugħa fl-aħħar ftit snin. 13. Hija biss waħda minn ħafna intrapriżi solari Ewropej li saru insolventi, ħarġu min-negozju solari, waqqfu l-produzzjoni totalment jew parzjalment, jew ġew mibjugħa lil investituri Ċiniżi tul dawn l-aħħar snin (mill-2010). L-Indiċi ta’ Tkabbir Sostenibbli tal-Kumpaniji fil-Qasam Fotovoltajku (PV) għall-2011[6] jikkonkludi li "id-dħul totali aggregat ta’ kull waħda mit-33 kumpaniji PV fl-istudju [7] żdied b'79% minn $ 21 biljun għal $ 36 biljun (2005-2011) f’suq fejn l-installazzjonijiet kibru b’129 %. Il-kumpaniji Ċiniżi u Tajwaniżi kienu kapaċi jkabbru d-dħul b’rata aktar mgħaġġla mill-kumpaniji tal-Istati Uniti u dawk Ġermaniżi. Is-sehem tas-suq tal-kumpaniji Ġermaniżi kompla jonqos. Il-kumpaniji tal-Istati Uniti tal-Amerika ċedew is-sehem fis-suq wara erba' snin ta' qligħ." Għaldaqstant, bejn l-2005 u l-2011, is-sehem tad-dħul taċ-Ċina żdied minn 11 % għal 45 % filwaqt li dak tal-Ġermanja waqa' minn 64 % għal 21 %. L-uniku Stat Membru ieħor tal-UE bi produzzjoni sinifikanti biżżejjed li tiġi elenkata huwa Spanja, b'1 %. 14. Iċ-Ċina akkumulat kapaċitajiet eċċessivi bil-kbir fil-moduli solari, li la l-konsumaturi tagħha stess u lanqas is-suq dinji ma jistgħu jassorbu; dan, flimkien mat-tnaqqis fid-domanda dinjija, wassal għal kollass fil-prezzijiet. Bħala riżultat tal-appoġġ finanzjarju disponibbli lokalment għall-manifatturi fiċ-Ċina, u l-prijorità mogħtija lil dan is-settur mill-pjan ta’ 5 snin (2011-2015) attwali Ċiniż, dawn il-kumpaniji huma kapaċi jkampaw u jikbru billi jbiegħu l-prodotti tagħhom bi prezzijiet baxxi fi swieq barranin. Aktar minn 90 % tal-produzzjoni Ċiniża tiġi esportata, u minn din, 80 % hija esportata lejn l-UE. Fl-2011, il-prezzijiet tal-UE naqsu b’40 % meta mqabbla mal-2010, għal livell taħt l-ispejjeż tal-produzzjoni ta’ aleo solar. Fl-2013, l-UE approvat dazji addizzjonali fuq moduli solari li joriġinaw miċ-Ċina, u prezz minimu li, madankollu, għadu taħt l-ispejjeż tal-produzzjoni tal-produtturi Ġermaniżi. 15. Fl-2010, Aleo solar kellha fatturat ta’ EUR 550 miljun u profitt ta’ EUR 43 miljun; dawn bdew jonqsu b’mod mgħaġġel mill-2011, u sal-2013 il-kumpanija ġarrbet telf ta’ EUR 92 miljun. Sadanittant, l-impjiegi fil-kumpanija naqsu minn 995 fl-2011 għal 740 fl-2013. Minkejja diversi sforzi biex l-effiċjenza tiġi rristrutturata u mtejba, il-kumpanija ma rnexxilhiex terġa’ lura għall-profittabilità, u l-prospetti għall-futur ma tjiebux. Aleo solar bdiet il-likwidazzjoni u għalqet jew biegħet il-faċilitajiet tagħha, filwaqt li xi kumpaniji solari Ġermaniżi oħra li qed jitħabtu ma’ telf mexxew il-produzzjoni lejn il-Lvant Imbiegħed, pereżempju l-Malażja. 16. Sal-lum, il-manifattura tal-moduli solari kienet is-suġġett ta’ żewġ applikazzjonijiet tal-FEG (inkluża din), li t-tnejn li huma ġew ibbażati fuq il-globalizzazzjoni relatata mal-kummerċ. Avvenimenti li wasslu għas-sensji u għat-terminazzjonijiet ta’ attività 17. L-avvenimenti li wasslu għas-sensji huma l-għeluq taż-żewġ siti fil-Ġermanja ta’ aleo solar -- il-faċilità fi Prenzlau (553 sensja) u ċ-ċentru amministrattiv ta’ Oldenburg (104 sensja). Is-sit tal-produzzjoni f’Prenzlau sadanittant inbiegħ mil-likwidatur lil konsorzju Asjatiku, li ħaddem mill-ġdid 164 minn dawk il-ħaddiema issensjati minn aleo solar. Dawn il-ħaddiema, għalkemm għalissa ġew impjegati mill-ġdid, xorta waħda huma eliġibbli li jipparteċipaw fil-miżuri tal-FEG (sakemm dawn ikunu kumpatibbli mal-ħinijiet tax-xogħol tagħhom), minħabba li s-sigurtà tal-impjieg il-ġdid tagħhom mhix ċerta. L-impatt mistenni tas-sensji fir-rigward tal-ekonomija lokali, reġjonali jew nazzjonali u l-impjiegi 18. Is-sensji għandhom impatt negattiv sinifikanti fuq l-ekonomija reġjonali fi Prenzlau / Brandenburg. Din iż-żona hija kkaratterizzata minn densità ta’ popolazzjoni relattivament baxxa (41/km vs il-medja nazzjonali ta’ 84/km). Iż-żona għandha l-iktar intrapriżi żgħar u ta’ daqs medju, u 10 intrapriżi biss (0.3 %) għandhom aktar minn 249 ħaddiem. Aleo solar kienet waħda minn dawn l-impjegaturi maġġuri, u m’hemmx prospetti immedjati li l-ħaddiema li tilfu xogħolhom isibu impjiegi ġodda ekwivalenti. 19. Is-setturi ewlenin fir-reġjun huma l-agrikoltura (inkluż il-produzzjoni organika), it-turiżmu, iż-żejt minerali u l-produzzjoni tal-enerġija rinnovabbli. Id-dħul ras imb'ras huwa sew taħt il-medja nazzjonali. Iż-żoni ta’ Uckermark u Prenzlau għandhom l-ogħla rati ta’ qgħad tal-Ġermanja, b’15.5 u 16.4 % rispettivament (Mejju 2014). Peress li l-ħaddiema li ssieħbu mal-kumpanija ta’ trasferiment u li bdew il-miżuri li l-FEG qed jintalab jappoġġja mhumiex inklużi fir-rata tal-qgħad, din kieku tkun ogħla b'0.9 % jekk dawn il-ħaddiema jiġu inklużi wkoll. Ir-riskju ta’ qgħad fit-tul għall-ħaddiema li ngħataw is-sensja huwa għoli. Għaldaqstant, il-miżuri se jħeġġu lill-ħaddiema biex iħarsu lil hinn miż-żona immedjata tagħhom u jaċċettaw offerti ta’ xogħol fejn dawn jafu jfeġġu. 20. Is-sitwazzjoni tal-impjiegi hija ferm iktar promettenti fiż-żona ta' Oldenburg, fejn kienet tinsab l-amministrazzjoni ta' aleo solar, u l-104 ħaddiem li ngħataw is-sensja hemmhekk mhumiex inklużi fil-miżuri li għandhom jiġu kofinanzjati mill-FEG. Benefiċjarji fil-mira u azzjonijiet proposti Benefiċjarji fil-mira 21. L-għadd stmat ta’ ħaddiema fil-mira li mistennija jipparteċipaw fil-miżuri huwa ta' 476. It-tqassim tal-ħaddiema fil-mira skont is-sess, iċ-ċittadinanza u l-grupp ta’ età huwa kif ġej: Kategorija || Għadd ta' benefiċjarji fil-mira Sess: || Irġiel: || 262 || (55.0 %) || Nisa: || 214 || (45.0 %) Ċittadinanza: || Ċittadini tal-UE: || 474 || (99.6 %) || Mhux ċittadini tal-UE: || 2 || (0.4 %) Grupp ta’ età: || 15-24 sena: || 3 || (0.6 %) || 25-29 sena: || 42 || (8.8 %) || 30-54 sena: || 332 || (69.7 %) || 55-64 sena: || 98 || (20.6 %) || iktar minn 64 sena: || 1 || (0.2 %) Eliġibbiltà tal-azzjonijiet proposti 22. L-imsieħba soċjali involuti f’aleo solar AG u aleo solar Dritte Produktion GmbH qablu kmieni fl-2014 fuq pjan soċjali li jinkludi s-servizzi ta’ kumpanija ta’ trasferiment. L-organizzazzjoni magħżula mill-partijiet ikkonċernati biex tipprovdi s-servizzi tal-kumpanija ta’ trasferiment hija BOB Transfer GmbH, li se tkun attiva f’Prenzlau. Il-ħaddiema se jirċievu s-servizzi mill-kumpanija ta’ trasferiment mill-11 ta’ April 2014. Għall-kuntrarju ta’ applikazzjonijiet preċedenti Ġermaniżi, mhux se jkun hemm il-possibbiltà hawnhekk li l-miżuri jinbdew bl-għajnuna ta’ kofinanzjament tal-FSE, filwaqt li jkun mistenni l-eżitu tal-applikazzjoni tal-FEG. 23. Il-miżuri kollha li ġejjin jikkombinaw flimkien biex jiffurmaw pakkett ikkoordinat ta’ servizzi personalizzati mill-kumpanija ta’ trasferiment u li huma mmirati biex jintegraw mill-ġdid fl-impjieg il-ħaddiema li ngħataw is-sensja: – Miżuri ta' taħriġ vokazzjonali (Qualifizierungen): Dawn huma offruti lill-ħaddiema eliġibbli wara t-teħid tal-profili u intervisti intiżi bħala gwida għall-karriera, u huma maħsuba biex jgħinuhom jibbenefikaw minn opportunitajiet perċepiti fis-suq tax-xogħol. Il-korsijiet ta’ taħriġ offruti se jiffokaw fuq setturi bi prospetti futuri, bħal dawk tal-kostruzzjoni, tas-saħħa u l-infermerija, tal-bejgħ bl-imnut, tal-forniment tal-ikel, tat-trasport u tal-loġistika. Il-korsijiet jistgħu jiġu pprovduti individwalment jew fi gruppi, u dawn ivarjaw minn kompetenzi bażiċi (bħal fil-lingwi, l-IT, il-liċenzja tas-sewqan) għal korsijiet ta’ titjib tal-ħiliet u korsijiet li jħejju lill-ħaddiema għal setturi ġodda, inkluż il-ħolqien ta’ negozju. Se jiġu ppreparati korsijiet speċjali għat-18-il ħaddiem li ngħataw is-sensja u li għandhom diżabilitajiet varji. – Gwida u pariri dwar il-karrieri (Berufsorientierung): Dan se jinkludi diversi strumenti innovattivi, bħall-immappjar tal-ħiliet, applikazzjonijiet għal xogħol bil-vidjow, applikazzjonijiet għal xogħol onlajn, u l-idea ta' uffiċju mid-dar. L-istrument tal-immappjar tal-ħiliet ġie żviluppat fil-kuntest tal-inizjattiva tal-Kummissjoni Ħiliet Ġodda għal Impjiegi Ġodda, u dan għandu jgħin lill-ħaddiema biex jiġu evitati d-diskrepanzi fil-ħiliet fl-applikazzjonijiet u fl-impjiegi ġodda potenzjali tagħhom. L-applikazzjonijiet għal xogħol bil-vidjow se jgħinu lill-applikanti biex jippreżentaw lilhom infushom b’mod professjonali u biex jiġu nnotati. L-uffiċċji d-dar jistgħu jagħtuhom opportunitajiet ta’ impjieg, peress li l-ispejjeż tal-impjieg għall-impjegaturi potenzjali jitnaqqsu. – Gruppi ta’ pari / workshops: Dawn se jkunu fora fi gruppi megħjuna minn faċilitatur, li jgħin lill-parteċipanti biex jaqsmu ideat u riflessjonijiet. Il-gruppi ta’ pari jistgħu jkunu magħmula f’diversi modi, eż. skont l-età, il-ħtieġa, il-kompożizzjoni tal-familja jew l-esperjenza ta’ xogħol preċedenti. Se jitqies il-fatt li madwar 200 parteċipant għandhom iktar minn 50 sena u qegħdin iħabbtu wiċċhom ma’ ostakoli addizzjonali fit-tfittxija tagħhom għax-xogħol. Bosta koppji u ġenituri singoli huma milquta mill-għeluq, u jistgħu jeħtieġu appoġġ psikoloġiku. – Pariri dwar l-intraprenditorija (Existenzgründerberatung): Dan se jinkludi servizzi ta’ konsulenza esperta għal dawk li jkunu qed jikkontemplaw li jibdew xi negozju. Se jinġiebu intraprendituri ġodda u kreattivi bħala mudelli f'dan l-irwol biex il-ħaddiema li ngħataw is-sensja jiġu mħeġġa u mgħejuna jiżviluppaw ideat ġodda. – Pariri interreġjonali (Interregionale Beratung): Dawn se jippruvaw jinkoraġġixxu lill-ħaddiema jfittxu impjiegi f’reġjuni oħra u jistgħu jinkludu żjarat f’fieri tax-xogħol. – Tfittxija għal impjieg (Stellenresearch): Professjonist tat-tfittxija tal-impjiegi (Jobscout) juża l-kuntatti u l-esperjenza tiegħu jew tagħha sabiex isib postijiet tax-xogħol battala potenzjali li għadhom ma ġewx ippubblikati li jafu jkunu adattati għall-ħaddiema eliġibbli. Jistgħu jiġu organizzati avvenimenti li matulhom il-ħaddiema eliġibbli jistgħu jippreżentaw ruħhom għand impjegaturi potenzjali ġodda. – Mentoraġġ / pariri ta' segwitu (Nachbetreuung/Beratung): Il-ħaddiema jistgħu jibbenefikaw minn aktar gwida u konsulenza wara li jibdew impjieg ġdid, sabiex ir-riskju ta’ telf ta’ xogħol ikun jista' jiġi minimizzat. – Mentoraġġ ta' segwitu / salvagwardja tal-impjiegi (Nachbetreuung / Beschaeftigungs-sicherung): Dan huwa partikolarment importanti għal ħaddiema li jidħlu għal impjiegi ġodda f’ċerta distanza mid-dar preċedenti tagħhom u li jafu jkollhom bżonn ta’ konsulenza u pariri hekk kif jissetiljaw hemmhekk. – Benefiċċju għat-taħriġ (Transferkurzarbeitergeld): Dan jammonta għal 60 % tad-dħul nett preċedenti tal-ħaddiema, jew 67 % jekk wieħed jew aktar mit-tfal huma residenti fid-dar tar-riċevitur. Huwa pagabbli għal madwar disa’ xhur mid-data meta ħaddiem jidħol mal-kumpanija ta’ trasferiment. 24. L-azzjonijiet proposti deskritti hawnhekk jikkostitwixxu miżuri attivi fis-suq tax-xogħol fi ħdan l-azzjonijiet eliġibbli stabbiliti fl-Artikolu 7 tar-Regolament dwar l-FEG. Dawn l-azzjonijiet ma jissostitwixxux miżuri passivi ta’ protezzjoni soċjali. 25. L-awtoritajiet Ġermaniżi taw l-informazzjoni meħtieġa dwar azzjonijiet li huma obbligatorji għall-impriżi kkonċernati bis-saħħa tal-liġi nazzjonali jew skont arranġamenti kollettivi. Huma kkonfermaw li kontribuzzjoni finanzjarja mill-FEG mhux se tieħu post azzjonijiet bħal dawn. Baġit stmat 26. L-ispejjeż totali stmati huma ta’ EUR 1 824 601, li jinkludu nefqa għal servizzi personalizzati ta’ EUR 1 719 601 u nefqa għal attivitajiet preparatorji, ta’ ġestjoni, informazzjoni u pubbliċità, kontroll u rapportar ta’ EUR 105 000. 27. Il-kontribuzzjoni finanzjarja totali mitluba mill-FEG hija ta’ EUR 1 094 760 (60 % tal-ispejjeż totali). Azzjonijiet || Għadd stmat ta’ parteċipanti || Spiża stmata għal kull parteċipant (EUR)* || Spejjeż totali stmati (EUR) Servizzi personalizzati (Azzjonijiet skont l-Artikolu 7(1)(a) u (c) tar-Regolament dwar l-FEG) Miżuri ta' taħriġ vokazzjonali (Qualifizierungsmassnahmen) || 230 || 2 512 || 577 793 Gwida u pariri dwar il-karrieri (Berufsorientierung) || 180 || 370 || 66 625 Gruppi ta’ pari / Workshops || 265 || 559 || 148 100 Pariri dwar l-intraprenditorija (Existenzgründerberatung) || 25 || 1 225 || 30 634 Pariri interreġjonali (Interregionale Beratung) || 95 || 364 || 34 549 Tfittxija għal impjieg (Stellenresearch) || 100 || 683 || 68 255 Mentoraġġ / gwida ta' segwitu (Nachbetreuung/Beratung) || 165 || 900 || 148 477 Mentoraġġ ta' segwitu / salvagwardja tal-impjiegi (Nachbetreuung / Beschaeftigungssicherung) || 35 || 1 237 || 43 308 Subtotal (a): || – || 1 117 741 (65 %) Benefiċċji u inċentivi (Azzjonijiet skont l-Artikolu 7(1)(b) tar-Regolament dwar l-FEG) Benefiċċji għat-taħriġ (Transferkurzarbeitergeld) || 403 || 1493 || 601 860 Subtotal(b): || – || 601 860 (35 %) Azzjonijiet skont l-Artikolu 7(4) tar-Regolament dwar l-FEG 1. Attivitajiet preparatorji || – || 15 750 2. Ġestjoni || – || 57 750 3. Informazzjoni u pubbliċità || – || 5 250 4. Kontroll u rapportar || – || 26 250 Subtotal (c): || – || 105 000 (5,75 %) Spejjeż totali (a + b + c): || – || 1 824 601 Kontribuzzjoni tal-FEG (60 % tal-ispejjeż totali) || – || 1 094 760 * Ċifri mogħtija għad-dritt || || 28. L-ispejjeż tal-azzjonijiet identifikati fit-tabella ta’ hawn fuq bħala azzjonijiet skont l-Artikolu 7(1)(b) tar-Regolament dwar l-FEG ma jaqbżux il-35 % tal-ispejjeż totali tal-pakkett koordinat ta’ servizzi personalizzati. L-awtoritajiet Ġermaniżi kkonfermaw li dawn l-azzjonijiet jiddependu mill-parteċipazzjoni attiva tal-benefiċjarji fil-mira fl-attivitajiet ta’ tiftix ta’ impjieg jew taħriġ. Perjodu ta’ eliġibbiltà tan-nefqa 29. L-awtoritajiet Ġermaniżi bdew jipprovdu s-servizzi personalizzati lill-benefiċjarji fil-mira fil-11 ta’ April 2014. Għalhekk, in-nefqa fuq l-azzjonijiet imsemmijin taħt is-subtotali (a) u (b) fit-tabella ta' hawn fuq għandha tkun eliġibbli għal kontribuzzjoni finanzjarja mill-FEG mill-11 ta’ April 2014 sad-29 ta’ Lulju 2016. 30. L-awtoritajiet Ġermaniżi bdew iġarrbu n-nefqa amministrattiva sabiex jimplimentaw l-FEG fil-1 ta’ Marzu 2014. Għaldaqstant, in-nefqa għal attivitajiet preparatorji, ta’ ġestjoni, informazzjoni u pubbliċità, kontroll u rapportar, jiġifieri s-subtotali (c) fit-tabella ta' hawn fuq, għandha tkun eliġibbli għal kontribuzzjoni finanzjarja mill-FEG mill-1 ta’ Marzu 2014 sad-29 ta’ Jannar 2017. Komplimentarjetà ma’ azzjonijiet iffinanzjati minn fondi nazzjonali jew tal-Unjoni 31. Is-sorsi ta’ prefinanzjament u ta’ kofinanzjament nazzjonali huma l-baġit Federali u l-Bundesagentur für Arbeit (l-Aġenzija Federali tax-Xogħol). Dawn jiffinanzjaw 40 % bħala l-kontribuzzjoni nazzjonali, u jistgħu jibdew il-prefinanzjament tal-miżuri ladarba dawn ikunu biżżejjed kunfidenti li l-fondi tal-FEG huma probabbli li se jseħħu. 32. L-awtoritajiet Ġermaniżi indikaw li l-miżuri deskritti hawn fuq li jirċievu kontribuzzjoni finanzjarja mill-FEG mhumiex se jirċievu wkoll għajnuna minn strumenti finanzjarji oħra tal-Unjoni. Proċeduri għall-konsultazzjoni tal-benefiċjarji fil-mira jew ir-rappreżentanti tagħhom jew l-imsieħba soċjali kif ukoll l-awtoritajiet lokali u reġjonali 33. L-awtoritajiet Ġermaniżi indikaw li l-pakkett ikkoordinat ta’ servizzi personalizzati tfassal b’konsultazzjoni mal-rappreżentanti tal-benefiċjarji fil-mira. Wara dawn il-konsultazzjonijiet, fit-12 ta’ Ġunju 2014, il-Ministeru Federali għall-Impjiegi u l-Affarijiet Soċjali, flimkien mal-Aġenzija Federali tax-Xogħol u l-Kumpanija tat-Trasferiment, ippreżenta l-pakkett ta’ servizzi personalizzati ppjanat lir-rappreżentanti tal-benefiċjarji fil-mira u rċieva l-approvazzjoni tagħhom dwar il-kontenut u d-dettalji. Sistemi ta’ ġestjoni u kontroll 34. L-applikazzjoni tinkludi deskrizzjoni tas-sistema ta’ ġestjoni u kontroll li tispeċifika r-responsabbiltajiet tal-korpi involuti. Il-Ġermanja nnotifikat lill-Kummissjoni li l-kontribuzzjoni finanzjarja se tiġi amministrata mill-istess entitajiet fi ħdan il-Ministeru Federali għax-Xogħol u l-Affarijiet Soċjali (Bundesministerium für Arbeit und Soziales) li jamministraw l-FSE. Madankollu, fi ħdan il-"Gruppe Europäische Fonds für Beschäftigung", huwa r-"Referat EF 4" li jaġixxi bħala l-awtorità maniġerjali għall-FEG, waqt li l-awtorità maniġerjali għall-FSE hija r-"Referat EF 1". L-"Organisationseinheit Prüfbehörde" hija l-awtorità ta’ kontroll kemm għall-FEG kif ukoll għall-FSE. Dawn l-entitajiet amministraw ukoll il-kontribuzzjonijiet preċedenti mill-FEG lill-Ġermanja. Impenji pprovduti mill-Istat Membru kkonċernat 35. L-awtoritajiet Ġermaniżi pprovdew il-garanziji kollha meħtieġa rigward dawn li ġejjin: – il-prinċipji ta’ ugwaljanza tat-trattament u nondiskriminazzjoni se jiġu rrispettati fl-aċċess għall-azzjonijiet proposti u l-implimentazzjoni tagħhom; – inżammet konformità mar-rekwiżiti stabbiliti fil-leġiżlazzjoni nazzjonali u tal-UE dwar sensji kollettivi; – meta l-impriżi li jkunu taw is-sensja jkomplu l-attivitajiet tagħhom wara t-tkeċċijiet, huma jkunu kkonformaw mal-obbligi legali tagħhom li jirregolaw l-għotjiet tas-sensja u jkunu pprovdew għall-ħaddiema tagħhom kif xieraq; – l-azzjonijiet proposti mhumiex se jirċievu appoġġ finanzjarju minn fondi jew strumenti finanzjarji oħrajn tal-Unjoni u se jiġi evitat kwalunkwe finanzjament doppju; – l-azzjonijiet proposti se jkunu kumplimentari ma’ azzjonijiet iffinanzjati mill-Fondi Strutturali; – il-kontribuzzjoni finanzjarja mill-FEG se tikkonforma mar-regoli proċedurali u materjali tal-Unjoni dwar l-għajnuna mill-Istat. IMPLIKAZZJONI BAĠITARJA Proposta baġitarja 36. L-FEG ma għandux jaqbeż ammont annwali massimu ta’ EUR 150 miljun (prezzijiet tal-2011), kif stipulat fl-Artikolu 12 tar-Regolament tal-Kunsill (UE, Euratom) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014-2020[8]. 37. Wara li studjat l-applikazzjoni fir-rigward tal-kundizzjonijiet stabbiliti fl-Artikolu 13(1) tar-Regolament dwar l-FEG, u wara li qieset in-numru ta’ benefiċjarji fil-mira, l-azzjonijiet proposti u l-ispejjeż stmati, il-Kummissjoni tipproponi li l-FEG jiġi mobilizzat għall-ammont ta’ EUR 1 094 760, li jirrappreżenta 60 % tal-ispejjeż totali tal-azzjonijiet proposti, sabiex tiġi pprovduta kontribuzzjoni finanzjarja għall-applikazzjoni. 38. Id-deċiżjoni proposta biex jiġi mobilizzat l-FEG se tittieħed b’mod konġunt mill-Parlament Ewropew u mill-Kunsill, kif stipulat fil-punt 13 tal-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta' baġit u dwar ġestjoni finanzjarja tajba[9]. Atti relatati 39. Filwaqt li tippreżenta din il-proposta għal deċiżjoni biex jiġi mobilizzat l-FEG, il-Kummissjoni se tippreżenta proposta lill-Parlament Ewropew u lill-Kunsill għal trasferiment ta’ ammont ta’ EUR 1 094 760 fl-intestatura baġitarja rilevanti. 40. Filwaqt li tadotta din il-proposta għal deċiżjoni biex jiġi mobilizzat l-FEG, il-Kummissjoni se tadotta deċiżjoni fuq kontribuzzjoni finanzjarja, permezz ta’ att ta’ implimentazzjoni, li se tidħol fis-seħħ fid-data li fiha l-Parlament Ewropew u l-Kunsill jadottaw id-deċiżjoni proposta biex jiġi mobilizzat l-FEG. Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni, f'konformità mal-Punt 13 tal-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar id-dixxiplina baġitarja, dwar il-kooperazzjoni f’materji ta' baġit u dwar il-ġestjoni finanzjarja tajba (applikazzjoni EGF/2014/014 DE/Aleo Solar) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, Wara li kkunsidraw ir-Regolament (UE) Nru 1309/2013 tal-Parlament Ewropew u tal-Kunsill tas-17 ta’ Diċembru 2013 dwar il-Fond Ewropew ta’ Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006[10], u b’mod partikolari l-Artikolu 15(4) tiegħu, Wara li kkunsidraw il-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta’ baġit u dwar ġestjoni finanzjarja tajba[11], u b’mod partikolari l-punt 13 tiegħu, Wara li kkunsidraw il-proposta mill-Kummissjoni Ewropea, Billi: (1) Il-Fond Ewropew ta’ Aġġustament għall-Globalizzazzjoni (FEG) kien stabbilit biex isostni lill-ħaddiema li jkunu ngħataw is-sensja u lil persuni li jaħdmu għal rashom li jkunu waqqfu l-attività tagħhom b'riżultat ta’ bidliet strutturali kbar fix-xejriet tal-kummerċ dinji minħabba l-globalizzazzjoni, b'riżultat ta’ kontinwazzjoni tal-kriżi finanzjarja u ekonomika globali indirizzata fir-Regolament (KE) Nru 546/2009[12], jew b'riżultat ta’ kriżi ekonomika u finanzjarja globali ġdida, u sabiex jgħinhom fl-integrazzjoni mill-ġdid tagħhom fis-suq tax-xogħol. (2) L-FEG ma għandux jaqbeż l-ammont massimu annwali ta ' EUR 150 miljun (prezzijiet tal-2011), kif stipulat fl-Artikolu 12 tar-Regolament tal-Kunsill (UE, Euratom) Nru 1311/2013. (3) Il-Ġermanja ssottomettiet applikazzjoni għall-mobilizzazzjoni tal-FEG, fir-rigward tas-sensji[13] f’aleo solar AG u żewġ sussidjarji fil-Ġermanja, fid-29 ta’ Lulju 2014 u ssupplimentatha b’informazzjoni addizzjonali kif previst fl-Artikolu 8.3 tar-Regolament (UE) Nru 1309/2013. Din l-applikazzjoni hija konformi mar-rekwiżiti għad-determinazzjoni ta’ kontribuzzjoni finanzjarja mill-FEG kif stipulat fl-Artikolu 13 tar-Regolament (UE) Nru 1309/2013. (4) Għaldaqstant, l-FEG għandu jiġi mmobilizzat sabiex tiġi pprovduta kontribuzzjoni finanzjarja li tammonta għal EUR 1 094 760 għall-applikazzjoni ssottomessa mill-Ġermanja, ADOTTAW DIN ID-DEĊIŻJONI: Artikolu 1 Għall-baġit ġenerali tal-Unjoni Ewropea għas-sena finanzjarja 2015, l-FEG għandu jiġi mobilizzat sabiex jipprovdi l-ammont ta’ EUR 1 094 760 f’approprjazzjonijiet ta’ impenn u pagament. Artikolu 2 Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea. Magħmul fi Brussell, Għall-Parlament Ewropew Għall-Kunsill Il-President Il-President [1] ĠU L 347, 20.12.2013, p. 855. [2] Ir-Regolament (KE) Nru 1893/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi l-klassifikazzjoni tal-istatistika ta’ attivitajiet ekonomiċi tan-NACE Reviżjoni 2 u li jemenda r-Regolament tal-Kunsill (KEE) Nru 3037/90 kif ukoll ċerti Regolamenti tal-KE dwar setturi speċifiċi tal-istatistika (ĠU L 393, 30.12.2006, p. 1). [3] Skont ir-raba ' paragrafu tal-Artikolu 7 tar-Regolament (UE) Nru 1309/2013. [4] Ir-Regolament tal-Kummissjoni (UE) Nru 1046/2012 tat-8 ta’ Novembru 2012 li jimplimenta r-Regolament (KE) Nru 1059/2003 tal-Parlament Ewropew u tal-Kunsill dwar l-istabbiliment ta’ klassifikazzjoni komuni ta’ unitajiet territorjali għall-istatistika (NUTS), fejn tidħol it-trażmissjoni tas-serje kronoloġiċi għat-tqassim reġjonali l-ġdid (ĠU L 310, 9.11.2012, p. 34). [5] Skont it-tifsira tal-Artikolu 3(a) tar-Regolament dwar l-FEG. [6] http://www.pwc.com/en_US/us/technology/assets/pwc-pv-sustainable-growth-index.pdf [7] L-akbar 33 kumpanija solari negozjati pubblikament fid-dinja kollha skont il-prestazzjoni tat-tkabbir u l-effiċjenza operazzjonali u finanzjarja tagħhom [8] ĠU L 347, 20.12.2013, p. 884. [9] ĠU C 373, 20.12.2013, p. 1. [10] ĠU L 347, 20.12.2013, p. 855. [11] ĠU C 373, 20.12.2013, p. 1. [12] ĠU L 167, 29.6.2009, p.26. [13] Skont it-tifsira tal-Artikolu 3(a) tar-Regolament dwar l-FEG.